贈雲山逸人劉巨川瞽而談命
作者：家鉉翁
朝代：宋

paragraphs: 世人具眼知多少，見山不知雲山好。
斯人背境自觀心，識破雲山千萬層。
須知萬物備於我，高下散殊何往而非道。
善觀物者觀以心，目所未見心已瞭。
聞君學易多歷年，妙處能探造化先。
維艮之背不與事物對，物具一極常與此心會。
君知雲山雲山亦知君，是之謂行其庭不見其人。